Κοινοποίηση σύμφωνα με το άρθρο 95 παράγραφος 5 της συνθήκης ΕΚ

Έγκριση της θέσπισης εθνικής νομοθεσίας κατά παρέκκλιση των διατάξεων κοινοτικού μέτρου εναρμόνισης

(2001/C 120/04)

(Κείμενο που παρουσιάζει ενδιαφέρον για τον ΕΟΧ)

1. Στις 25 Ιανουαρίου 2001, η Ομοσπονδιακή Δημοκρατία της Γερμανίας κοινοποίησε εθνικό νομοσχέδιο που παρεκκλίνει από τις διατάξεις της οδηγίας 76/769/EΟΚ του Συμβουλίου(1) όπως τροποποιήθηκε από την οδηγία 1999/51/EΚ(2) σχετικά με την κυκλοφορία στην αγορά και τη χρήση οργανοκασσιτερικών ενώσεων (TBT).

2. Το άρθρο 95 παράγραφος 5 ορίζει ότι εάν, μετά τη θέσπιση μέτρου εναρμόνισης από το Συμβούλιο ή από την Επιτροπή, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους.

3. Η Επιτροπή, εντός έξι μηνών από την κοινοποίηση, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν μέσο αυθαίρετων ή όχι διακρίσεων ή συγκεκαλυμμένο περιορισμό του εμπορίου μεταξύ των κρατών μελών και εάν συνιστούν ή όχι εμπόδιο στη λειτουργία της εσωτερικής αγοράς.

4. Το εθνικό νομοσχέδιο αποσκοπεί να απαγορεύσει τη χρήση οργανοκασσιτερικών ενώσεων σε αντιρρυπαντικά χρώματα βαφής για όλα τα είδη πλοίων από την 1η Ιανουαρίου 2003. Σήμερα η οδηγία ορίζει ότι οι οργανοκασσιτερικές ενώσεις μπορούν να χρησιμοποιούνται μόνο σε αντιρρυπαντικά χρώματα βαφής ελεγχόμενης έκλυσης ενεργών συστατικών για πλοία μήκους άνω των 25 μέτρων που δεν χρησιμοποιούνται κατά κύριο λόγο σε εσωτερικές πλωτές οδούς και σε λίμνες. Η οδηγία ορίζει επίσης ότι οι υπολειπόμενες αυτές χρήσεις που επιτρέπονται πρόκειται να αναθεωρηθούν πριν από την 1η Ιανουαρίου 2003.

Επιπροσθέτως, το εθνικό νομοσχέδιο αποσκοπεί να απαγορεύσει τη χρήση οργανοκασσιτερικών ενώσεων για τη συντήρηση του ξύλου, για τον εμπλουτισμό με βιοκτόνα παρασκευάσματα βιομηχανικών υφασμάτων μεγάλης αντοχής και νημάτων που χρησιμοποιούνται για την παραγωγή τους και για τον εμπλουτισμό με βιοκτόνα παρασκευάσματα καταναλωτικών προϊόντων (που εμπίπτουν στους ορισμούς του νόμου περί τροφίμων και καταναλωτικών προϊόντων). Τα βιομηχανικά υφάσματα μεγάλης αντοχής και τα καναλωτικά προϊόντα που περιέχουν τριοργανικές ενώσεις κασσίτερου σε συγκέντρωση άνω του 1 mg κασσίτερου/kg δεν μπορούν πλέον να κυκλοφορούν στην αγορά. Οι χρήσεις αυτές δεν αναφέρονται στην κοινοτική οδηγία.

5. Οι γερμανικές αρχές αιτιολογούν το αίτημά τους αναφερόμενες στην ανάγκη προστασίας της ανθρώπινης υγείας και του περιβάλλοντος, η οποία επιβάλλει τη μεταφορά στην εθνική νομοθεσία του ψηφίσματος A.895(21) του Διεθνούς Ναυτιλιακού Οργανισμού (IMO) της 25ης Nοεμβρίου 1999 (σχετικά με την απαγόρευση της χρήσης οργανοκασσιτερικών ενώσεων στα αντιρρυπαντικά χρώματα βαφής από την 1η Ιανουαρίου 2003) και στην ανάγκη θέσπισης περιορισμών για χρήσεις πέρα από εκείνες που ρυθμίζει η οδηγία. Οι γερμανικές αρχές δηλώνουν ότι πρόκειται για μια ειδική κατάσταση που έχει διαμορφωθεί στη "Deutsche Bucht" (κομμάτι της Βόρειας Θάλασσας που βρέχει τη Γερμανία), όπου, λόγω της εξαιρετικά πυκνής κυκλοφορίας στις ναυτιλιακές οδούς των μεγάλων λιμένων και λόγω των εισροών μέσω των μεγάλων ποταμών, η συγκέντρωση τριβουτυλοκασσίτερου (TBT) στα ιζήματα είναι απαράδεκτα υψηλή. Κατά τις μετρήσεις του 1999 και του 2000 ανιχνεύθηκαν οργανοκασσιτερικές ενώσεις επίσης σε καταναλωτικά προϊόντα σε δόσεις οι οποίες θα οδηγούσαν σε απαράδεκτη έκθεση των καταναλωτών.

Οι γερμανικές αρχές ισχυρίζονται ότι το σχέδιο κανονισμού δεν εμπεριέχει αυθαίρετη διάκριση και δεν συνιστά συγκεκαλυμμένο περιορισμό του εμπορίου μεταξύ των κρατών μελών, ούτε εμπόδιο στη λειτουργία της εσωτερικής αγοράς.

6. Θα πρέπει να σημειωθεί ότι, με την απόφαση 2000/509/EΚ(3), η Επιτροπή απέρριψε σχέδιο νομοθετικών διατάξεων που είχε κοινοποιηθεί σύμφωνα με το άρθρο 95 παράγραφος 5 από το Βασίλειο του Βελγίου, για τη θέσπιση εθνικής νομοθεσίας κατά παρέκκλιση των διατάξεων της οδηγίας 76/769/EΟΚ, όπως τροποποιήθηκε από την οδηγία 1999/51/EΚ, με σκοπό την απαγόρευση της χρήσης οργανοκασσιτερικών ενώσεων σε αντιρρυπαντικά χρώματα βαφής από την 1η Ιανουαρίου 2003.

7. Για περισσότερες πληροφορίες σχετικά με το αίτημα της Γερμανίας μπορείτε να απευθυνθείτε: Prof. Dr. Armin Basler Bundesministerium für Umwelt, Naturschutz, und Reaktorsicherheit Referat IG II 4 Bernkasteler Straße 8 D - 53175 Bonn Τηλ. (49-18 88) 305 27 10 Φαξ (49-18 88) 305 35 24 e-mail: basler.armin@bmu.de

Αρμόδιος για επικοινωνία στην Ευρωπαϊκή Επιτροπή: European Commission Directorate-General for Enterprise

Unit E-3 Chemicals

Rue d'Arlon/Aarlenstraat 88 (4/6) B - 1000 Brüssels Τηλ. (32-2) 295 58 82 Φαξ (32-2) 295 02 81 e-mail: chemicals-plastics@cec.eu.int

(1) ΕΕ L 262 της 27.9.1976, σ. 201.

(2) ΕΕ L 142 της 5.6.1999, σ. 22.

(3) ΕΕ L 205 της 12.8.2000, σ. 7.